Forsvarsbygg ferdigstiller sentrale prosjekter på kampflybasen på Ørlandet flystasjon - Multiconsult
Forsiden|Aktuelt|Nyheter|Nyhet|Forsvarsbygg ferdigstiller sentrale prosjekter på kampflybasen på Ørlandet flystasjon
F-35 Lightning II | Foto: Forsvarsbygg
Forsvarsbygg har markert sluttfasen i byggingen av vedlikeholdsbygget og flere andre prosjekter som danner F35-området på Ørland flystasjon. Multiconsult har i samarbeid med LPO arkitekter og Asplan Viak hatt totalansvaret for prosjektering av anleggene.
Viktig milepæl i utbyggingen
Kampflybasen på Ørland klargjøres nå for mottak av de tre første F-35 kampflyene. En rekke prosjekter ferdigstilles i år parallelt. I begynnelsen av august kunne Luftforsvaret flytte inn i det 10. 000 kvadratmeter store skvadronbygget, en viktig milepæl i den pågående utbyggingen av Ørland flystasjon. Deretter ble forsyningsbygg for Forsvarets logistikkorganisasjon ferdigstilt.
– Vedlikeholdsbygget for F-35, og en forlenget rullebane skal stå klar innen første fly lander i november i år. I tillegg omfatter prosjektene blant annet bygging av forlegninger for mannskap og offiserer og infrastrukturoppgraderinger, forklarer Per Os, oppdragsleder i Multiconsult.
Omfattende prosjekteringsarbeider
Forsvarsbygg inngikk i 2013 kontrakt med Multiconsult og de samarbeidene selskapene om utarbeidelse og prosjektering av helhets-, regulerings- og arealdisponeringsplan samt de de bygge- og anleggstiltakene som er relatert til F35-flyene på Kampflybasen.
– Prosjekteringsarbeidet har vært stort og komplekst. På grunn av meget knappe tidsrammer har det vært krevende prosjekterings- og byggefaser, men oppdragsgiver er fornøyd med at en ligger an til å klare tids- og kostnadsrammene. Like gledelig, og kanskje det viktigste når alt kommer til alt, mottar Forsvarsbygg anerkjennende og entusiastiske tilbakemeldinger fra flybasens enheter som nå er i ferd med å ta i bruk de byggene og anleggene vi har prosjektert, sier Os.
Byggearbeidet på Ørland vil pågå frem til og med 2020, og storparten av aktivitetene vil være ferdige det året. Per i dag er det investert vel 3,4 milliarder kroner. I årene fremover skal ytterligere 6,4 milliarder investeres i utviklingen av kampflybasen.
– Multiconsult skal sammen med samarbeidspartnerne ferdigprosjektere mange av anleggene, og vi ser frem til å samarbeide videre med Forsvarsbygg om dette spennende prosjektet i flere år til, avslutter Os.